РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/407-21

7. октобар 2021. године

Б е о г р а д

ЗАПИСНИК

16. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 7. ОКТОБРА 2021. ГОДИНЕ

Седница је почела у 11,00 часова.

Седницом је председавао Жарко Богатиновић, заменик председника Одбора.

Седници су присуствовали чланови Одбора: Гојко Палалић, Марија Тодоровић, Томислав Јанковић, Весна Кришанов, Јелена Обрадовић, Драган М. Марковић, Мина Китановић и Јасмина Каранац, као и заменици чланова Одбора: Оља Петровић (заменик члана Марка Парезановића) и Весна Ивковић (заменик члана Љубинка Ракоњца).

Седници нису присуствовали чланови Одбора: проф. др Љубинко Ракоњац, Драгана Радиновић, Марко Младеновић, Марко Парезановић, Александар Југовић, Невенка Костадинова, Акош Ујхељи и Александра Павловић Марковић.

Седници су присуствовале и представнице Министарства за заштиту животне средине: Александра Имширагић Ђурић, помоћник министра и Слађана Брђић, шеф Одсека за заштиту од буке, вибрација и нејонизујућих зрачења, као и представник Зелене столице Милош Ђајић (Центар модерних вештина).

На предлог председавајућег, са 11 гласова „за“, једногласно, усвојен је следећи:

Д н е в н и р е д :

1. Разматрање Предлога закона о заштити од буке у животној средини, који је поднела Влада, у појединостима;
2. Разно.

Пре преласка на рад по утврђеном дневном реду, са 11 гласова „за“, једногласно, усвојен је Записник 15. седнице Одбора за заштиту животне средине, одржане 4. октобра 2021. године.

Прва тачка дневног реда – **Разматрање Предлога закона о заштити од буке у животној средини, који је поднела Влада, у појединостима**

Председавајући је констатовао да су на Предлог закона о заштити од буке у животној средини поднета два амандмана, и то:

- на члан 34, који је поднео народни посланик Ђорђе Комленски

- на члан 40, који је поднео народни посланик Зоран Томић.

Александра Имширагић Ђурић, помоћник министра заштите животне средине обавестила је Одбор да су оба поднета амандмана прихватљива, јер се њима отклањају техничке грешке у тексту Предлога закона о заштити од буке у животној средини.

Одбор је са 11 гласова „за“ одлучио да предложи Народној скупштини да прихвати следеће амандмане:

- на члан 34, који је поднео народни посланик Ђорђе Комленски и

- на члан 40, који је поднео народни посланик Зоран Томић.

Председавајући је констатовао да је члан Одбора Гојко Палалић у дискусији на прошлој седници Одбора указао на техничке грешке у тексту Предлога закона о заштити од буке у животној средини, које је потребно исправити и предложио да Одбор за заштиту животне средине, на основу члана 157. став 6. Пословника Народне скупштине, поднесе амандмане на чланове 39. и 41. овог предлога закона, како би се исправили погрешно наведени позиви на члан у члану 39. Предлога закона, односно на став члана у члану 41. Предлога закона.

Одбор је, 11 гласова „за“, прихватио предлог председавајућег и, у складу са чланом 157. став 6. Пословника Народне скупштине, поднео амандмане на чл. 39. и 41. Предлога закона.

Друга тачка дневног реда – **Разно**

Александра Имширагић Ђурић, помоћник министра заштите животне информисала је Одбор о томе да Министарство заштите животне средине увелико ради на изради програма за заштиту ваздуха у Републици Србији и позвала чланове Одбора да попуне упитник на сајту министарства у коме су понуђена три различита предлога могућих мера које се могу наћи у будућем Акционом плану заштите ваздуха у Републици Србији. Рекла је да ће мејл са линком за приступ упитнику бити прослеђен свим члановима Одбора. Подсетила је присутне да ће крајем месеца октобра бити одржана конференција на којој ће бити представљен први програм заштите ваздуха у Републици Србији.

Седница је завршена у 11,09 часова.

СЕКРЕТАР ЗАМЕНИК ПРЕДСЕДНИКА

Милица Башић Жарко Богатиновић